b'\n_START_ARTICLE_\nDet Kongelige Bibliotek\n_START_PARAGRAPH_\nFra 1. januar 2017 er Statsbiblioteket i Aarhus og Det Kongelige Bibliotek fusioneret til et nyt bibliotek med navnet Det Kgl. Bibliotek._NEWLINE_En r\xc3\xa6kke af oplysningerne i artiklen er derfor for\xc3\xa6ldet og b\xc3\xb8r opdateres._NEWLINE_Det Kongelige Bibliotek er Danmarks nationalbibliotek. Biblioteket ligger i K\xc3\xb8benhavn p\xc3\xa5 Slotsholmen mellem Christiansborg Slot og vandet, hvor tilbygningen Den Sorte Diamant udg\xc3\xb8r fronten. Det er et af verdens st\xc3\xb8rste biblioteker.\n_START_SECTION_\nBibliotekets organisering\n_START_PARAGRAPH_\nBiblioteket er ansvarlig for udgivelsen af Nationalbibliografien. I forbindelse med pligtafleveringsordningen r\xc3\xa5der biblioteket over den mest komplette samling af s\xc3\xa5vel b\xc3\xb8ger trykt i Danmark som udenlandske b\xc3\xb8ger om Danmark._NEWLINE_Biblioteket huser desuden det tidligere UB1, der var en del af K\xc3\xb8benhavns Universitetsbibliotek. Hertil kommer, at det er en forskningsinstitution samt varetager kulturelle og museale opgaver._NEWLINE_Biblioteket blev i 2005 lagt sammen med det tidligere UB2, Danmarks Natur- og L\xc3\xa6gevidenskabelige Bibliotek. Det nye bibliotek fik navnet Det Kongelige Bibliotek, Nationalbibliotek og K\xc3\xb8benhavns Universitetsbibliotek. Biblioteket best\xc3\xa5r af to hoveds\xc3\xb8jler: En national biblioteksdel, samt de forenede universitetsbiblioteker, der fungerer som forskningsbibliotek for K\xc3\xb8benhavns Universitet._NEWLINE_Siden 2006 har biblioteket deltaget i det internationale eBooks on Demand projekt, som har til form\xc3\xa5l at muligg\xc3\xb8re digitalisering af bibliotekets bogbestand.\n_START_SECTION_\nTidlige historie\n_START_PARAGRAPH_\nDet Kongelige Bibliotek blev grundlagt af kong Frederik 3., der 1661-1664 erhvervede tre adelsbiblioteker: Joachim Gersdorffs, Laurids Ulfeldts og Peder Scavenius\'. De kom til at udg\xc3\xb8re bibliotekets grundstamme, rige p\xc3\xa5 udenlandsk, s\xc3\xa6rlig romansk litteratur, men fattige p\xc3\xa5 nordisk. Som gave fra den islandske Biskop Brynjulf Sveinsson modtog kongen overordentlig vigtige oldnorsk-oldislandske h\xc3\xa5ndskrifter (den \xc3\xa6ldre Edda, Flat\xc3\xb8-hogen), og af Keplers s\xc3\xb8n k\xc3\xb8btes for 600 rigsdaler Tycho Brahes h\xc3\xa5ndskrevne originalobservationer. Ved kongens d\xc3\xb8d bestod biblioteket af ca. 20.000 bind. Under hans efterf\xc3\xb8lgere Christian 5. og Frederik 4. voksede det til ca. 40.000 bind ved k\xc3\xb8bet af Esaias Pufendorffs og Chr. Reitzers biblioteker. Under Christian 6. \xc3\xb8gedes det til ca. 70.000 bind; s\xc3\xa6rlig v\xc3\xa6rdifuld var erhvervelsen af Chr. Danneskjold-Sams\xc3\xb8es H\xc3\xa5ndskrifts- og Pal\xc3\xa6otypsamling. Under Frederik 5. kom det Gottorpske Bibliotek til som krigsbytte; navnlig dets h\xc3\xa5ndskrifter, der stammede fra de middelalderlige klosterbiblioteker i Bordesholm og Cismar, var af betydeligt v\xc3\xa6rd. Ved k\xc3\xb8b erhvervedes store dele af Hans Grams bibliotek og af Niels Foss\' p\xc3\xa5 danske b\xc3\xb8ger rige bogsamling.\n_START_SECTION_\nDet 18. \xc3\xa5rhundrede\n_START_PARAGRAPH_\nBibliotekets glansperiode falder dog under Christian 8.s regering, da D.G. Moldenhawer var overbibliotekar; da indgik st\xc3\xb8rstedelen af 18. \xc3\xa5rhundredes rige og overordentlig alsidige privatbiblioteker i det. Ved testamente modtog det efter Danmarks st\xc3\xb8rste bogsamler, Otto Thott, en manuskriptsamling p\xc3\xa5 ca. 4.000 numre og 6.000 b\xc3\xb8ger trykt f\xc3\xb8r 1530; p\xc3\xa5 auktionen over hans bibliotek, der omfattede henved 138.000 bind, k\xc3\xb8btes desuden 60.000 bind for 10.000 rigsdaler. Det vigtigste af Bolle Willum Luxdorphs, Peder Kofod Anchers, Henrik Stampes, C.F. Rottb\xc3\xb8lls, Chr. Martfelts, Henrik Gerners, I.I. Bergers fagbiblioteker indlemmedes i det, ligeledes af lensgreve J.L. Holstein-Ledreborgs (en Luthersamling p\xc3\xa5 2.000 bind) og statsminister J.H.E. Bernstorffs; F.A. M\xc3\xbcllers samling af kobberstukne blade, Peter Uldalls og Abraham Kalls h\xc3\xa5ndskriftsamlinger blev bibliotekets ejendom, og for ca. 10.000 rigsdaler erhvervedes Peter Frederik Suhms store bibliotek p\xc3\xa5 100.000 bind, mens Henrik Hielmstiernes enest\xc3\xa5ende samling af \xc3\xa6ldre dansk litteratur p\xc3\xa5 10.000 bind efter ejerens d\xc3\xb8d sk\xc3\xa6nkedes til det. Ved 18. \xc3\xa5rhundredes slutning udgjorde biblioteket ca. 250.000 bind fraregnet dubletterne.\n_START_SECTION_\nDet 19. \xc3\xa5rhundrede\n_START_PARAGRAPH_\nBetydelige for\xc3\xb8gelser i 19. \xc3\xa5rhundrede har biblioteket f\xc3\xa5et ved Rasmus Rasks gave af 110 h\xc3\xa5ndskrifter p\xc3\xa5 palmeblade og 40 p\xc3\xa5 papir i Pali, Sanskrit og Singhalesisk \xe2\x80\x93 i sin tid en af de f\xc3\xb8rste samlinger i Europa; ved afleveringer fra gehejmearkivet af Matthias Moths store samlinger til en dansk ordbog og Jacob Langebeks righoldige ekscerpter til dansk historie, ved erhvervelsen af C.E.F. Weyses musiksamling, Jens Baggesens og Knud Lyne Rahbeks papirer, Svend Grundtvigs omfattende samlinger til Danmarks Folkeviser og dansk folklore-litteratur, Niels W. Gade og J.P.E. Hartmanns musikmanuskripter, den Collinske Manuskript- og Brevsamling (ca. 9.000 bind originalmanuskripter af danske digtere og videnskabsm\xc3\xa6nd fra 19. \xc3\xa5rhundrede, navnlig H.C. Andersens kladder og h\xc3\xa5ndskrifter til de allerfleste af eventyrene) og den Windingske billedsamling p\xc3\xa5 c. 25.000 blade til dansk historie. Biblioteket ansl\xc3\xa5s nu til at omfatte over 725.000 bind trykte b\xc3\xb8ger, ca. 35.000 h\xc3\xa5ndskrifter, henved 3.000 pal\xc3\xa6otyper (tidsgr\xc3\xa6nse: \xc3\xa5r 1500). Dets hovedstyrke ligger i de historiske fag, og det er for litteraturen i alle videnskaber til henimod det 19. \xc3\xa5rhundredes slutning et af de rigeste biblioteker i Europa._NEWLINE_I 1861 blev Universitetsbibliotekets bygning i Fiolstr\xc3\xa6de indviet.\n_START_SECTION_\nDet 20. \xc3\xa5rhundrede\n_START_PARAGRAPH_\nI 1906 indviedes Det Kongelige Biblioteks nye bygning p\xc3\xa5 Slotsholmen, tegnet af arkitekt Hans J. Holm._NEWLINE_I 1970\'erne blev Det Kongelige Bibliotek ramt af store tyverier. For at f\xc3\xa5 et overblik over manglerne gennemf\xc3\xb8rtes herefter en omfattende revision af bibliotekets \xc3\xa6ldre samlinger. Mange \xc3\xa5r efter, i 2003-2004, blev tyverierne opklaret. Det skulle vise sig, at ca. 3.200 b\xc3\xb8ger til en samlet v\xc3\xa6rdi af mellem 150 og 300 millioner kroner var blevet stj\xc3\xa5let af den samme mand i l\xc3\xb8bet af en ti-\xc3\xa5rig periode. Sagen kendes som det store bogtyveri. _NEWLINE_I 1989 blev Universitetsbibliotekets 1. afd. en del af Det Kongelige Bibliotek, og i slutningen af 1990\'erne blev flere byggeprojekter afsluttet; i 1997 s\xc3\xa5ledes dels et nyindrettet samfundsvidenskabeligt og juridisk fakultetsbibliotek i biblioteksbygningen i Fiolstr\xc3\xa6de, dels f\xc3\xb8rste etape af en ny biblioteks- og magasinbygning ved K\xc3\xb8benhavns Universitet p\xc3\xa5 Amager, og i 1999 indviedes bibliotekets nybygning p\xc3\xa5 Slotsholmen Den Sorte Diamant, hvorved den hidtidige facade mod Det Kongelige Biblioteks Have blev mindre set - ogs\xc3\xa5 fordi hovedindgangen blev via den nyanlagte S\xc3\xb8ren Kierkegaards Plads og den gamle hovedindgang blev lukket.\n_START_SECTION_\nDet 21. \xc3\xa5rhundrede\n_START_PARAGRAPH_\nI 2006 blev Danmarks Natur- og L\xc3\xa6gevidenskabelige Bibliotek (tidl. UB 2. afd.) og Det Kongelige Bibliotek fusioneret til \xc3\xa9t bibliotek, "Det Kongelige Bibliotek, Danmarks nationalbibliotek og K\xc3\xb8benhavns Universitetsbibliotek" og i 2008 fusioneredes Dansk Folkemindesamling ogs\xc3\xa5 ind._NEWLINE_I 2008 indviede man Fakultetsbiblioteket for humaniora p\xc3\xa5 Amager og i 2009 Det Samfundsvidenskabelige Fakultetsbibliotek Gothersgade 140._NEWLINE_1. januar 2017 fusionerede Statsbiblioteket i Aarhus og Det Kongelige Bibliotek i K\xc3\xb8benhavn. Bibliotekets nye navn er Det Kgl. Bibliotek.\n_START_SECTION_\nBibliotekets ledelse\n_START_PARAGRAPH_\nDen f\xc3\xb8rste bibliotekar var Marcus Meibom, som 1663-1671 blev efterfulgt af Peder Griffenfeld. Som andre fyrstebiblioteker var Det Kongelige Bibliotek l\xc3\xa6nge utilg\xc3\xa6ngeligt, om end der af Hans Gram som overbibliotekar under Christian 6. vistes ikke ringe liberalitet over for videnskabsm\xc3\xa6nd; under D.G. Moldenhawer \xc3\xa5bnedes det ved kgl. Reskript af 15. november 1793 for publikum. Af dets chefer har foruden Gram og Moldenhawer i det 18. \xc3\xa5rhundrede J.H. Schlegel og Jon Erichsen, i det 19. \xc3\xa5rhundrede Chr. Bruun indlagt sig store fortjenester. Fra det 20. \xc3\xa5rhundrede kan n\xc3\xa6vnes overbibliotekar H.O. Lange fra 1901-1924 og Palle Birkelund, der er den hidtil l\xc3\xa6ngstsiddende rigsbibliotekar og chef fra 1952 til sin pension i 1982. Biblioteket, der indtil 1906 havde til huse i den af Frederik 3. opf\xc3\xb8rte bygning, flyttedes n\xc3\xa6vnte \xc3\xa5r ind i en ny biblioteksbygning tegnet af Hans J. Holm. I bibliotekets oprindelige bygning har Rigsarkivet i dag til huse._NEWLINE_Indtil fusionen mellem Statsbiblioteket og Det Kongelige Bibliotek var Erland Kolding Nielsen direkt\xc3\xb8r for Det Kongelige Bibliotek._NEWLINE_Fra fusionens udmeldelse i september 2016 blev Svend Larsen (direkt\xc3\xb8r p\xc3\xa5 Statsbiblioteket) konstitueret som direkt\xc3\xb8r for Det Kgl. Bibliotek.\n_START_SECTION_\nOrganisation\n_START_PARAGRAPH_\nDet Kongelige Bibliotek best\xc3\xa5r af tre st\xc3\xb8rre omr\xc3\xa5der: Danmarks Nationalbibliotek, der har en stribe samlinger, K\xc3\xb8benhavns Universitets Biblioteksservice, der rummer en r\xc3\xa6kke af K\xc3\xb8benhavns Universitets fakultets- og institutbiblioteker, samt Den Sorte Diamants kulturtilbud, herunder museale funktioner. Desuden er der stabs- og praktiske funktioner.\n_START_SECTION_\nDanmarks Nationalbibliotek\n_START_PARAGRAPH_\nDanmarks Nationalbibliotek har via pligtafleveringen en stort set komplet samling af danske b\xc3\xb8ger og andre trykte v\xc3\xa6rker.\n_START_SECTION_\nFormidling\n_START_PARAGRAPH_\nMed nationalbibliotekets samlinger og ekspertise f\xc3\xb8lger en formidlingsopgave, som varetages p\xc3\xa5 forskellig vis, bl.a. via tidsskrifter som Magasin fra Det Kongelige Bibliotek og websites som tidsskrift.dk og kulturperler.dk, men naturligvis ogs\xc3\xa5 ved at samlinger og afdelinger underst\xc3\xb8tter forskning og selv publicerer.\n_START_SECTION_\nMusik- og Teaterafdelingen\n_START_PARAGRAPH_\nMusik- og Teaterafdelingen er en s\xc3\xa6rsamling i Nationalbiblioteket, hvis hovedopgave er at tage vare p\xc3\xa5 samlingen af blandt andet nodetryk og nodemanuskripter, samt g\xc3\xb8re disse egnede til forskningsbrug og praktisk anvendelse. Til afdelingen h\xc3\xb8rer ogs\xc3\xa5 Dramatisk Bibliotek, der b.a. indsamler skuespil, og stiller dem til r\xc3\xa5dighed for forskere og andre interesserede.\n_START_SECTION_\nDramatisk Bibliotek\n_START_PARAGRAPH_\nDramatisk Bibliotek indsamler og opbevarer skuespil, rolleh\xc3\xa6fter og instruktionsb\xc3\xb8ger m.m. fra danske teatres arkiver. Biblioteket sigter mod at indsamle alle opf\xc3\xb8rte skuespil p\xc3\xa5 danske scener ved et samarbejde med b\xc3\xa5de Danske Dramatikeres Forbund og gennem private donationer i form af b\xc3\xb8ger og manuskripter. Hovedopgaverne best\xc3\xa5r i indk\xc3\xb8b af nyere dramatisk litteratur, som  stilles til r\xc3\xa5dighed for alle teaterinteresserede.\n_START_SECTION_\nBilledsamlingen\n_START_PARAGRAPH_\nBilledsamlingen p\xc3\xa5 Det Kongelige Bibliotek rummer ca. 18.000.000 billeder i forskellige teknikker, overvejende grafik og fotografi. Portr\xc3\xa6tter, topografi, historiske begivenheder og diversesamlingen udg\xc3\xb8r de fire hovedhj\xc3\xb8rnestene i samlingen. Hovedv\xc3\xa6gten ligger p\xc3\xa5 det danske materiale, som med vekslende indsats har v\xc3\xa6ret indsamlet systematisk. Samtlige grupper findes tillige i vores udenlandske parallelsamling. Postkort, som er underlagt loven om pligtaflevering, indg\xc3\xa5r med ca. 800.000 danske og udenlandske postkort gennem tiderne. S\xc3\xa6rsamlinger indtager en s\xc3\xa6rlig status som lukkede samlinger, der ofte rummer flere emner i samme samling.\n_START_SECTION_\nSm\xc3\xa5trykssamlingen\n_START_PARAGRAPH_\nSm\xc3\xa5trykssamlingen modtager via pligtaflevering et bredt sortiment af tryksager - stort set alt trykt, som ikke er b\xc3\xb8ger.\n_START_SECTION_\nDansk Folkemindesamling\n_START_PARAGRAPH_\nSiden 2008 har Dansk Folkemindesamling v\xc3\xa6ret en del af Det Kongelige Bibliotek og is\xc3\xa6r besk\xc3\xa6ftiget sig med den ikke-materielle kulturarv.\n_START_SECTION_\nK\xc3\xb8benhavns Universitetsbibliotek\n_START_PARAGRAPH_\nK\xc3\xb8benhavns Universitetsbibliotek er hovedbiblioteket for K\xc3\xb8benhavns Universitet, opdelt p\xc3\xa5 en r\xc3\xa6kke institut- og fakultetsbiblioteker.\n_START_SECTION_\nDen Sorte Diamants kulturtilbud\n_START_PARAGRAPH_\nI Den Sorte Diamant er der udstillings-, musik-, udlejnings- og foredragsaktiviteter, dels med direkte sammenh\xc3\xa6ng til bibliotekets funktioner, dels mere generelle kulturaktiviteter.\n_START_SECTION_\nMuseet for Dansk Bladtegning\n_START_PARAGRAPH_\nMuseet for Dansk Bladtegning blev oprettet i 1995 af Claus Seidel og Pelle Sadolin._NEWLINE_Museet fik sin endelige placering i 1998 som en af Det Kongelige Biblioteks museale funktioner og blev officielt indviet af Dronning Margrethe II i september 2000. Museets opgave og m\xc3\xa5l er at indsamle og bevare originale avistegninger reproduceret og bragt i trykte medier som danske aviser, fagblade, magasiner samt nyere tids elektroniske nyhedsmedier._NEWLINE_Bladtegnermuseet har indtil dato indsamlet mere end 150.000 originaltegninger og sp\xc3\xa6nder bredt historisk s\xc3\xa5vel som kunstnerisk. Over 200 danske bladtegnere er repr\xc3\xa6senteret i samlingen, heriblandt Bo Bojesen, Henning Gantriis, Alfred Schmidt, Otto Nielsen, Tom Wikborg, Poul Holck og Per Marquard Otzen og stadigt flere kommer til._NEWLINE_Samlingens originaltegninger er en dokumentation af den enkelte kunstners gemyt og artistiske evner og samtidig et levende billede af samtidens liv og leben. Et historisk tidsbillede iagttaget og fastholdt igennem et kunstnerisk sind. _NEWLINE_Museet er i gang med en omfattende digitaliseringsproces, hvor ca. 45.000 bladtegninger bliver tilg\xc3\xa6ngelige online.'